stanford-oval/wikipedia huggingface dataset:
Urheiluvuosi 2012
Koripallo

Lontoon olympialaisten miesten turnauksessa kultaa voitti Yhdysvallat, joka kukisti loppuottelussa Espanjan 107–100. Venäjä sijoittui pronssille. Naisten turnauksessa Yhdysvallat voitti loppuottelussa Ranskan 86–50 ja pronssia sai Australia.
NBA:n loppuotteluissa Miami Heat voitti Oklahoma City Thunderin otteluvoitoin 4–1. Sekä runkosarjan että loppuotteluiden parhaana pelaajana palkittiin Miamin LeBron James.
Käsipallo

Lontoon olympialaisissa miesten kultaa voitti Ranska, jolle Ruotsi hävisi loppuottelussa 22–21. Pronssia sai Kroatia. Naisten turnauksessa Norja voitti kultaa, loppuottelun maalein 26–23 hävinnut Montenegro sai hopeaa ja Espanja sijoittui pronssille.
Lentopallo

Lontoon olympialaisten miesten loppuottelussa Venäjä voitti Brasilian 3–2. Pronssia sai Italia. Naisten turnauksessa Brasilia voitti kultaa, loppuottelun erin 3–1 hävinnyt Yhdysvallat sai hopeaa ja Japani sijoittui pronssille.
Maahockey

Lontoon olympialaisten miesten loppuottelussa Saksa voitti Alankomaat 2–1. Pronssia sai Australia. Naisten loppuottelussa Alankomaat voitti Argentiinan 2–0 ja pronssille sijoittui Iso-Britannia.
Nyrkkeily

Lontoon olympialaisten nyrkkeilykilpailuissa miehet ottelivat kymmenessä painoluokassa ja ensi kertaa olympialaisissa mukana olleet naisnyrkkeilijät kolmessa. Iso-Britannia voitti kolme kultamitalia sekä Kuuba ja Ukraina kaksi. Yhteensä mitalimaita oli 20. Hallitsevista olympiavoittajista toisen kultamitalinsa voittivat Kiinan Zou Shiming ja Ukrainan Vasyl Lomatšenko. Raskaimman, yli 91-kiloisten sarjan voitti Ison-Britannian Anthony Joshua. Naisten ensimmäiset olympiavoittajat olivat Ison-Britannian Nicola Adams, Irlannin Katie Taylor ja Yhdysvaltain ainoan kultamitalin voittanut Claressa Shields.
Naisten maailmanmestaruuskilpailut 9.–22.5. Qinhuangdaossa, Kiinassa. Ohjelmassa oli kymmenen painoluokkaa. Kiina voitti kolme kultaa ja muut kultamitalit jakaantuivat seitsemälle eri maalle.
Paini

Lontoon olympialaisissa miehet kilpailivat seitsemässä painoluokassa niin kreikkalais-roomalaisessa painimuodossa kuin vapaapainissakin ja naisilla oli neljä painoluokkaa vapaapainissa. Venäjä ja Japani voittivat neljä kultamitalia, ja myös Iran nousi neljään kultamitaliin, kun vapaapainin raskaassa sarjassa Komeil Ghasemin edelle sijoittuneet Artur Taimazov ja Davit Modzmanashvili hylättiin jälkikäteen tutkittujen dopingnäytteiden perusteella vuonna 2019. Yhteensä mitalimaita oli 28. Japanin naispainijoista Saori Yoshida ja Kaori Icho voittivat kolmannen olympiakultansa.
Naisten maailmanmestaruuskilpailut 27.–29.9. Edmontonissa, Kanadassa. Ohjelmassa oli seitsemän painoluokkaa. Yhdysvallat voitti kaksi kultamitalia. Kaikkiaan mitaleille ylsi 13 maata. Saman kesän olympiavoittajista maailmanmestaruuden voitti Japanin Saori Yoshida.
Pikaluistelu

Sprinttimaailmanmestaruuskilpailut 28.–29.1. Calgaryssa, Kanadassa. Miesten mestaruuden voitti Alankomaiden Stefan Groothuis maailmanennätyspistein 136,810 ja naisten paras oli Kiinan Yu Jing, jonka uusi maailmanennätyspistemäärä oli 148,610.
Yleisluistelun maailmanmestaruuskilpailut 18.–19.2. Moskovassa, Venäjällä. Miesten mestaruuden voitti viidennen kerran Alankomaiden Sven Kramer ja naisten ykkönen oli kolmannen kerran saman maan Ireen Wüst.
Matkakohtaiset maailmanmestaruuskilpailut 22.–25.3. Heerenveenissa, Alankomaissa. Kahteen mestaruuteen ylsivät Kanadan Christine Nesbitt 1 000 ja 1 500 metrillä, Tšekin Martina Sáblíková 3 000 ja 5 000 metrillä sekä Alankomaiden Sven Kramer 5 000 metrillä ja joukkuetakaa-ajossa.
Yleisluistelun Euroopan-mestaruuskilpailut 6.–8.1. Budapestissa, Unkarissa. Miesten mestariksi luisteli Alankomaiden Sven Kramer ja naisten mestariksi Tšekin Martina Sáblíková.
Pohjoismaiset hiihtolajit

Lentomäen maailmanmestaruuskilpailut 23.–26.2. Vikersundissa, Norjassa. Henkilökohtaisen kilpailun mitalistit olivat Slovenian Robert Kranjec, Norjan Rune Velta ja Itävallan Martin Koch. Ensimmäisenä päivänä ei päästy hyppäämään vaarallisten tuuliolojen vuoksi. Joukkuekilpailun mitalimaat olivat Itävalta, Saksa ja Slovenia.
Maastohiihdon maailmancupissa 2011–2012 miesten kokonaiskilpailun voitti ylivoimaisesti Sveitsin Dario Cologna ennen Kanadan Devon Kershaw'ta ja Norjan Petter Northugia ja naisten kokonaiskilpailun ykkönen oli Norjan Marit Bjørgen ennen Puolan Justyna Kowalczykia ja Norjan Therese Johaugia.
Mäkihypyn maailmancupin 2011–2012 miesten kokonaiskilpailun voiton vei norjalainen Anders Bardal 58 pisteen erolla Itävallan Gregor Schlierenzaueriin ja 122 pisteen erolla itävaltalaiseen Andreas Kofleriin. Naisten maailmancupin voitti yhdysvaltalainen Sarah Hendrickson.
Yhdistetyn maailmancupissa 2011–2012 kokonaiskilpailun voitti kolmannen peräkkäisen kerran Ranskan Jason Lamy Chappuis 68 pisteen erolla Japanin Akito Watabeen ja 245 pisteen erolla Norjan Mikko Kokslieniin.
Keski-Euroopan mäkiviikko 30.12.2011–6.1.2012 Saksassa ja Itävallassa. Itävallan Gregor Schlierenzauer voitti kokonaiskilpailun ennen maanmiehiään Thomas Morgensternia ja Andreas Kofleria. Schlierenzauer voitti kaksi ensimmäistä osakilpailua, Kofler kolmannen ja Morgenstern neljännen.
Pyöräily

Lontoon olympialaisissa kilpailtiin 18 lajissa, joista kymmenen oli ratalajeja, neljä maantielajeja, kaksi maastopyöräilyä ja kaksi BMX-pyöräilyä. Iso-Britannia voitti kahdeksan kultamitalia. Chris Hoy, Jason Kenny ja Laura Trott voittivat kukin kaksi kultamitalia, joista toisen henkilökohtaisesta lajista. Hoy voitti uransa kuudennen kultamitalin ja seitsemännen mitalin. Myös maantieaika-ajon voittanut Bradley Wiggins saavutti seitsemännen olympiamitalinsa.
Italian ympäriajo 5.–27.5. Tanskan Herningistä liikkeelle lähteneen kilpailun voitti Kanadan Ryder Hesjedal 16 sekunnin erolla Espanjan Joaquim Rodrígueziin ja 1.39 minuutin erolla Belgian Thomas De Gendtiin.
Ranskan ympäriajo 30.6.–22.7. Belgian Liègesta alkaneen kilpailun voitti ensimmäisenä brittinä Bradley Wiggins 3.21 minuutin erolla maanmieheensä Chris Froomeen ja 6.19 minuutin erolla Italian Vincenzo Nibaliin.
Espanjan ympäriajo 18.8.–9.9. Kilpailun kärjessä olivat isäntämaan pyöräilijät, kun Alberto Contador voitti 1.16 minuutin erolla Alejandro Valverden ja 1.37 minuutin erolla Joaquim Rodríguezin.
Ratapyöräilyn maailmanmestaruuskilpailut 4.–8.4. Melbournessa, Australiassa. Ohjelmassa oli miehillä kymmenen lajia ja naisilla yhdeksän. Australia ja Iso-Britannia voittivat kumpikin kuusi kultamitalia. Australian Anna Meares voitti kultaa 500 metrin aika-ajossa ja keirinissä sekä Ison-Britannian Laura Trott omniumissa ja 3 kilometrin joukkuetakaa-ajossa.
Maantiepyöräilyn maailmanmestaruuskilpailut 16.–23.9. Valkenburgissa, Alankomaissa. Maantieajon maailmanmestaruuden voittivat Belgian Philippe Gilbert ja Alankomaiden Marianne Vos. Aika-ajon nopeimmat olivat Saksan Tony Martin ja Saksan Judith Arndt.
Salibandy

Miesten maailmanmestaruuskilpailut 1.–9.12. Zürichissä ja Bernissä, Sveitsissä. Loppuottelussa Ruotsi voitti Suomen 11–5. Pronssiottelussa Sveitsi voitti Saksan 8–0. Turnauksen arvokkaimmaksi pelaajaksi valittiin Ruotsin Kim Nilsson.
Sulkapallo

Lontoon olympialaisten sulkapallokilpailuissa Kiina voitti kaikki viisi kultamitalia. Kaksinpelien voittajat olivat Lin Dan ja Li Xuerui. Kahdeksan naisnelinpelaajaa suljettiin kesken kisojen turnauksesta, kun he olivat yrittineet tahallaan hävitä alkulohko-ottelunsa saadakseen itselleen sopivamman jatko-ohjelman.
Suunnistus

Maailmanmestaruuskilpailut 14.–21.7. Lausannessa, Sveitsissä. Isäntämaa Sveitsi voitti kahdeksasta lajista neljä kultaa. Simone Niggli-Luder voitti kaksi henkilökohtaista kultamitalia ja viestissä uransa 20. maailmanmestaruuden.
Euroopan-mestaruuskilpailut 14.–20.5. Falunissa, Ruotsissa. Sveitsi voitti kahdeksasta lajista neljä kultaa ja niistä Simone Niggli-Luder henkilökohtaisilla matkoilla kolme. Norjan Olav Lundanes voitti kaksi henkilökohtaista kultamitalia.
Tiomila-viesti 4.–6.5. Kvarnissa, Ruotsissa. Norjalainen Halden SK voitti sekä miesten että naisten viestin.
Jukolan viesti 16.–17.6. Vantaalla, Suomessa. Suomalainen Kalevan Rasti voitti miesten Jukolan ja norjalainen Halden SK Venlojen viestin.
Taitoluistelu

Taitoluistelun maailmanmestaruuskilpailut 26.3.–1.4. Nizzassa, Ranskassa. Maailmanmestaruuden voittivat Kanadan Patrick Chan, Italian Carolina Kostner, pariluistelussa Saksan Aljona Savchenko / Robin Szolkowy sekä jäätanssissa Kanadan Tessa Virtue / Scott Moir.
Taitoluistelun Euroopan-mestaruuskilpailut 23.–29.1. Sheffieldissä, Isossa-Britanniassa. Mestaruuden voittivat Venäjän Jevgeni Pljuštšenko seitsemännen kerran urallaan, Italian Carolina Kostner, Venäjän Tatjana Volosožar / Maksim Trankov sekä Ranskan Nathalie Péchalat / Fabian Bourzat.
Muodostelmaluistelun maailmanmestaruuskilpailut 13.–14.4. Göteborgissa, Ruotsissa. Maailmanmestaruuden voitti ruotsalainen Team Surprise, hopealle sijoittui kanadalainen Nexxice ja pronssia sai yhdysvaltalainen Haydenettes.
Tennis

Australian avointen kaksinpelien loppuotteluissa serbialainen Novak Đoković voitti espanjalaisen Rafael Nadalin lähes kuusi tuntia kestäneessä kohtaamisessa 3–2 ja valkovenäläinen Viktoryja Azarenka venäläisen Marija Šarapovan 2–0.
Ranskan avointen kaksinpelien loppuotteluissa Rafael Nadal voitti Novak Đokovićin 3–1 ja Marija Šarapova italialaisen Sara Erranin 2–0. Nadal voitti turnauksen seitsemännen kerran.
Wimbledonin kaksinpelien loppuotteluissa sveitsiläinen Roger Federer voitti britti Andy Murrayn 3–1 ja yhdysvaltalainen Serena Williams puolalaisen Agnieszka Radwańskan 2–1. Federer voitti turnauksen seitsemännen ja Williams viidennen kerran. Federerille tämä oli ennätyksellisesti 17. Grand Slam -turnausvoitto. Murray puolestaan ylsi ensimmäisenä brittimiehenä 74 vuoteen Wimbledonin kaksinpelin loppuotteluun.
Yhdysvaltain avointen kaksinpelien loppuotteluissa Andy Murray voitti lähes viisituntisessa kamppailussa Novak Đokovićin 3–2 ja Serena Williams Viktoryja Azarenkan 2–1. Italialaiset Sara Errani ja Roberta Vinci ylsivät kolmannen kerran kauden aikana naisten nelinpelin Grand Slam -turnauksen loppuotteluun ja saavuttivat toisen voittonsa.
Lontoon olympialaisissa Andy Murray voitti miesten kaksinpelin loppuottelussa Roger Federerin 3–0 ja Serena Williams naisten kaksinpelin loppuottelussa Marija Šarapovan 2–0. Miesten nelinpelin voittivat veljekset Mike ja Bob Bryan sekä naisten nelinpelin sisarukset Serena ja Venus Williams.
Uinti

Lontoon olympialaisissa yhdysvaltalainen Michael Phelps voitti neljä kultaa ja saavutti kaksi hopeaa. Hänen maannaisensa Missy Franklinin saalis oli neljä kultaa ja yksi pronssi. Kolmeen kultamitaliin ylsivät yhdysvaltalaiset Allison Schmitt ja Dana Vollmer, ja heistä Schmitt sai myös yhden hopean ja yhden pronssin. Ryan Lochte saavutti viisi mitalia, joista kaksi oli kultaa. Henkilökohtaisissa lajeissa kahteen kultamitaliin ylsivät myös kiinalaiset Sun Yang ja Ye Shiwen sekä alankomaalainen Ranomi Kromowidjojo. Yhdysvallat voitti ratauintilajeissa 16 kultamitalia. Uimahypyissä Kiina voitti kuusi kultaa kahdeksasta mahdollisesta, taitouinnin molemmat kultamitalit päätyivät Venäjälle, ja avovesiuinnin kultamitalistit olivat Tunisian Oussama Mellouli ja Unkarin Éva Risztov. Maailmanennätyksiä uitiin kolmessa miesten ja viidessä naisten loppukilpailussa.
Lyhyen radan maailmanmestaruuskilpailut 12.–16.12. Istanbulissa, Turkissa. Yhdysvallat oli mitalitilaston ylivoimainen ykkönen 11 kultamitalillaan. Yhdysvaltalainen Ryan Lochte voitti kuusi kultaa ja yhden hopean. Hän ui maailmanennätyksen 200 metrin sekauinnin loppukilpailussa (1.49,63) ja 100 metrin sekauinnin välierässä (50,71).
Pitkän radan Euroopan-mestaruuskilpailut 21.–27.5. Debrecenissa, Unkarissa. Unkari voitti ratauinnissa yhdeksän kultamitalia ja Saksa kahdeksan. Unkarilaiset László Cseh ja Katinka Hosszú voittivat kumpikin kolme henkilökohtaista kultamitalia. Saksalaisista Paul Biedermann voitti kolme kultaa, joista yhden viestistä, ja Britta Steffen kolme kultaa, joista kaksi viesteistä.
Uimahyppyjen Euroopan-mestaruuskilpailut 15.–20.5. Eindhovenissa, Alankomaissa. Kahteen kultaan ylsivät ruotsalainen Anna Lindberg ja ranskalainen Matthieu Rosset, joka voitti toisen kultamitalinsa sekaparien kilpailussa.
Taitouinnin Euroopan-mestaruuskilpailut 14.–27.5. Eindhovenissa, Alankomaissa. Sekä Venäjä että Espanja voittivat kaksi kultaa.
Lyhyen radan Euroopan-mestaruuskilpailut 22.–25.11. Chartres'ssa, Ranskassa. Ranska oli mitalitilaston ykkönen 12 kultamitalilla. Unkarilaiset László Cseh ja Katinka Hosszú voittivat kumpikin kolme henkilökohtaista kultamitalia. Ranskalaisista viiteen kultaan ylsivät Jérémy Stravius, jonka kultamitaleista kolme tuli viesteistä, Florent Manaudou, jonka kullista neljä tuli viesteistä.
Voimistelu

Lontoon olympialaisten telinevoimistelukilpailuissa Kiina voitti neljä kultamitalia ja Yhdysvallat kolme. Kaksinkertaisia kultamitalisteja olivat yhden henkilökohtaisen kullan ja joukkuekullan voittaneet kiinalaiset Zou Kai ja Feng Zhe sekä yhdysvaltalaiset Gabby Douglas ja Alexandra Raisman. Moniotteluiden kultaa voittivat Japanin Kōhei Uchimura ja Douglas.
Telinevoimistelun naisten Euroopan-mestaruuskilpailut 9.–13.5. Brysselissä, Belgiassa. Romania voitti joukkuekilpailun, ja myös kolme telinemestaruutta neljästä meni Romaniaan.
Telinevoimistelun miesten Euroopan-mestaruuskilpailut 21.–27.5. Montpellierissa, Ranskassa. Iso-Britannia voitti joukkuekilpailun, ja kuudesta telinemestaruudesta kaksi meni Venäjälle.
Lontoon olympialaisissa rytmisen voimistelun henkilökohtaisen kilpailun voitti Venäjän Jevgenija Kanajeva. Venäjä voitti myös joukkuekilpailun.
Lontoon olympialaisissa trampoliinivoimistelun miesten kilpailun voitti kiinalainen Dong Dong ja naisten kanadalainen Rosannagh MacLennan.
Yleisurheilu

Lontoon olympialaisissa Yhdysvaltain yleisurheilijat voittivat yhdeksän kultamitalia. Venäläisurheilijat voittivat kahdeksan kultaa mutta ovat jälkikäteen tehtyjen dopingtestien tuloksena menettäneet niistä neljä. Jamaikalainen pikajuoksija Usain Bolt voitti kolme kultamitalia ja niistä yhden viestissä, jossa Jamaika teki maailmanennätyksen 36,84. Maailmanennätystä paransivat myös Kenian David Rudisha 800 metrin juoksussa (1.40,91), Venäjän Jelena Lašmanova 20 kilometrin kävelyssä (1.25.02) ja Yhdysvaltain naisten viestijoukkue 4 × 100 metrin juoksussa (40,82). Myös yhdysvaltalainen Allyson Felix voitti kolme kultaa, joista kaksi viesteissä. Kaksinkertaisia kultamitalisteja olivat brittiläinen kestävyysjuoksija Mohamed Farah ja yhdysvaltalainen pikajuoksija Sanya Richards-Ross, joka sai toisen kultamitalinsa viestissä.
Sisäratojen maailmanmestaruuskilpailut 9.–11.3. Istanbulissa, Turkissa. Viisiottelussa Ukrainan Natalja Dobrynska ylitti ensimmäisenä naisena 5 000 pisteen rajan tuloksellaan 5 013. Yhdysvaltalainen Ashton Eaton teki seitsenottelussa uuden sisäratojen maailmanennätyksen 6 645.
Puolimaratonin maailmanmestaruuskilpailut 6.10. Kavarnassa, Bulgariassa. Miesten maailmanmestaruuden voitti Eritrean Zersenay Tadese ja naisten etiopialainen Meseret Hailu. Miesten joukkuemestaruuden voitti Kenia ja naisten Etiopia.
Euroopan-mestaruuskilpailut 27.6.–1.7. Helsingissä, Suomessa. Mitalitilaston ykkönen oli kuusi kultamitalia voittanut Saksa.
Lontoon olympialaisissa tehtyjen neljän maailmanennätyksen lisäksi lajiensa ulkoratojen maailmanennätyksiä paransivat kenialainen Dennis Kipruto Kimetto 6. toukokuuta Berliinissä 25 kilometrillä (1.11.18), yhdysvaltalainen Ashton Eaton 22.–23. kesäkuuta Eugenessa kymmenottelussa (9 039) ja yhdysvaltalainen Aries Merritt 7. syyskuuta Brysselissä 110 metrin aitajuoksussa (12,80).
Aiheesta muualla

Kuvia tai muita tiedostoja aiheesta Urheiluvuosi 2012 Wikimedia Commonsissa
Paavo Seppänen

Paavo Antero Seppänen (24. kesäkuuta 1924 Sulkava – 17. tammikuuta 2013 Espoo) oli suomalainen sosiologi ja professori. Hän oli Helsingin yliopiston sosiologian professori 1969–1988
Seppänen kävi oppikoulun vasta aikuisena ja kirjoitti ylioppilaaksi 1951. Väitöskirjassaan Tehdas ja ammattiyhdistys (1958) hän osoitti, että tyytymättömät työntekijät ovat hyviä työntekijöitä, sillä he ovat aktiivisen kriittisiä. Vuonna 1967 hän esitti kuuden tunnin työpäivää ja 36 tunnin työviikkoa siten, mutta Seppäsen mallina tunnettua idea ei silloin saanut vastakaikua työmarkkinajärjestöissä. Myöhemmin se on otettu käyttöön eräissä yrityksissä.
Valtion urheiluneuvoston aloitteesta luotu toimikunta perusti vuoden 1971 alussa "urheilun keskusorganisaatiosuunnittelun neuvottelukunnan" (UNK), jonka puheenjohtajaksi kutsuttiin professori Paavo Seppänen. Tavoitteeksi asetettu Suomen Urheilun Keskusjärjestö osoittautui mahdottomaksi toteuttaa silloisten urheilun lukuisten keskusjärjestöjen vahvasti eriävistä näkemyksistä johtuen.
Matti Seppänen

Matti Seppänen (s. 1944) on suomalainen muotitaiteilija ja pukusuunnittelija. Hänet tunnetaan erityisesti miestenvaatteiden suunnittelijana ja niiden suunnittelun opettajana.
Seppänen opiskeli Taideteollisessa oppilaitoksessa ja valmistui muotitaiteilijaksi 1969. Hän työskenteli Tiklaksessa vuoteen 1973 ja sitten Kestilän Pukimossa vuoteen 1989 asti. Kestilässä hän suunnitteli ensin naisten takkeja ja vapaa-ajan mallistoja, sitten miesten mallistoja ja naisten nahkavaatteita. Lisäksi hän toimi yrityksen trendikoordinaattorina, kuvausten valvojana ja suhdetoimintahenkilönä. 1980-luvulla hän suunnitteli miesten pukuja Oratopille ja naisten takkeja Femitexille.
Myöhemmin Seppänen tuli tunnetuksi Marimekolle vuosina 1999–2008 suunnittelemistaan miesten Matti-mallistoista. Hän on tehnyt lisäksi naisten takkeja Raisa-Tuotteelle siirtyneelle Femitex-merkille.
Seppänen on vuodesta 1989 asti opettanut miestenvaatteiden suunnittelua Taideteollisessa korkeakoulussa ja tehnyt monia teatteripuvustuksia Turun kaupunginteatterille ja Åbo Svenska Teaterille. Vuonna 2001 hänet nimitettiin taiteilijaprofessoriksi.
Matti Seppäselle myönnettiin taiteilijaeläke vuonna 2015. Maaliskuussa 2019 Avain-kustannusyhtiö julkaisi Pirkko Vekkelin toimittaman elämäkerran Matti Seppänen – Elämäntyönä muotitaide.
Raimo Seppänen

| Mitalit> Maa:   Suomi.Miesten ampumahiihto.MM-kilpailut  | Mitalit> Maa:   Suomi.Miesten ampumahiihto.MM-kilpailut  | Mitalit> Maa:   Suomi.Miesten ampumahiihto.MM-kilpailut  | Maa:   Suomi> Miesten ampumahiihto. |
| --- | --- | --- | --- |
|  Hopeaa | Lillehammer 1977 | 4 × 7,5 km |  |
|  Hopeaa | Ruhpolding 1979 | 4 × 7,5 km |  |
Raimo Kalevi Seppänen (s. 21. lokakuuta 1950 Suomussalmi) on entinen suomalainen ampumahiihtäjä.
Seppänen oli Suomen ampumahiihtojoukkueen varamies Innsbruckin 1976 olympialaisissa. Lillehammerin MM-kilpailuissa 1977 hän saavutti viestissä hopeaa. Ruhpoldingin MM-kilpailuissa 1979 hän saavutti toistamiseen viestihopeaa ja sijoittui 20 kilometrillä viidenneksi. Lake Placidin 1980 olympialaisissa hän sijoittui 20 kilometrin kilpailussa 32:nneksi ja viestissä seitsemänneksi. Pohjoismaiden mestaruuden hän voitti viestissä vuonna 1977.
Raimo Seppänen edusti seuratasolla Suomussalmen Rastia. Hän voitti Suomen mestaruuden 20 kilometrillä vuosina 1975 ja 1977 sekä 10 kilometrillä vuonna 1977. Ammatiltaan hän oli rajavartija.
SMS V116

| SMS V116 |
| --- | --- |


Aluksen vaiheet
Rakentaja:  AG Vulcan Stettin
Laskettu vesille:  2. maaliskuuta 1918
Palveluskäyttöön:  31. heinäkuuta 1918
Poistui palveluskäytöstä:  Italialle 1920 RN Premuda poistettu palveluksesta 1937
Tekniset tiedot
Uppouma:  2 360 t
Pituus:  107,5 m (kokonaispituus)
Leveys:  10,4 m
Syväys:  4,52 m
Koneteho:  55 300 shp
Nopeus:  35,2 solmua
Miehistöä:  8 upseeria ja 169 miehistönjäsentä
Aseistus
Aseistus:  4 × 15 cm/45 Utof -tykkiä 4 × 60 cm torpedoputkea 40 × miinaa
SMS V116 oli Saksan keisarikunnan laivaston V116-luokan torpedovene.
Valmistus

Alus tilattiin Stettinistä AG Vulcanilta ja sen köli laskettiin vesille telakkanumerolla 456. Alus laskettiin vesille 2. maaliskuuta 1917 ja se valmistui 31. heinäkuuta 1918.
Palvelus

Alus luovutettiin 23. toukokuuta 1920 Ranskasta Cherbourgista sotakorvauksena Italialle, joka liitti sen laivastoonsa nimellä RN Premuda. Alus poistettiin palveluksesta 1937 ja se romutettiin.
SMS V79

| SMS V79 |
| --- | --- |


Aluksen vaiheet
Rakentaja:  AG Vulcan, Hampuri
Laskettu vesille:  18. huhtikuuta 1916
Palveluskäyttöön:  11. heinäkuuta 1916
Poistui palveluskäytöstä:  luovutettu 1920 sotakorvauksena Ranskalle
Tekniset tiedot
Uppouma:  1 188 t (kuormattu)
Pituus:  82,0 m (kokonaispituus)
Leveys:  8,32 m
Syväys:  3,4 m (keula)
Koneteho:  24 400 shp
Nopeus:  36,6 solmua
Miehistöä:  3 upseeria ja 84 miehistönjäsentä
Aseistus
Aseistus:  3 × 8,8 cm L/45 -tykkiä 6 × 50 cm torpedoputkea 24 × miinaa
SMS V79 oli Saksan keisarikunnan laivaston V25-luokan torpedovene, joka tilattiin ensimmäisen maailmansodan aikana. Sodan loputtua alus luovutettiin sotakorvauksena Ranskalle.
Valmistus

Alus tilattiin Hampurista AG Vulcanilta ja sen köli laskettiin vesille telakkanumerolla 18. Alus laskettiin vesille 18. huhtikuuta 1916 ja se valmistui kolmisen kuukautta myöhemmin 11. heinäkuuta.
Palvelus

Sodan päätyttyä alus jatkoi palvelustaan Reichsmarinessa, kunnes se luovutettiin Ranskalle 14. kesäkuuta 1920 Cherbourgissa. Alus liitettiin Ranskan merivoimiin nimellä Pierre Durand.Alus poistettiin palveluksesta 15. helmikuuta 1933 ja se romutettiin.
Uuno Turhapuro muuttaa maalle

| Uuno Turhapuro muuttaa maalle |
| --- | --- |
 Elokuvan juliste, Pertti Pasanen, 1986.
Ohjaaja:  Ere Kokkonen
Käsikirjoittaja:  Ere Kokkonen
Tuottaja:  Pertti Pasanen
Säveltäjä:  Jaakko Salo
Kuvaaja:  Jussi Jalasti
Leikkaaja:  Eva Jaakontalo
Lavastaja:  Kristine Elo   Vesa Tapola
Pääosat:  Vesa-Matti Loiri   Marjatta Raita   Tapio Hämäläinen   Marita Nordberg
Valmistustiedot
Valmistusmaa:  Suomi
Tuotantoyhtiö:  Filmituotanto Spede Pasanen Oy
Ensi-ilta:  29. elokuuta 1986
Kesto:  106 minuuttia
Alkuperäiskieli:  suomi
Katsojat:  556 519
Edeltäjä:  Uuno Epsanjassa
Seuraaja:  Uuno Turhapuro – kaksoisagentti
Aiheesta muualla
IMDb 
Elonet
AllMovie
Infobox OKNimi-testi OK: 
Uuno Turhapuro muuttaa maalle on vuonna 1986 julkaistu Uuno Turhapuro -elokuvasarjan 11. osa.
Elokuvateattereissa elokuvan kävi katsomassa 556 519 katsojaa. Elokuva on neljänneksi menestynein Turhapuro-elokuva.lähde?
Elokuvassa nähdään Spede Pasasen keksinnöt "herätyskello", "Mercedes-Benzin ja Volkswagen Kuplan risteytys", "keittokone", jotka on nähty aiemmin Speden elokuvissa X-Paroni ja Pähkähullu Suomi. Muut keksinnöt ovat Ere Kokkosen suunnittelemia.
Elokuvan pohjalta tehtiin samanniminen tietokonepeli Commodore 64 -kotitietokoneelle. Pelin toteutti Pasi Hytönen ja sen julkaisi Amer-yhtymään kuulunut AmerSoft. Peli lienee ensimmäinen suomalaisen elokuvan pohjalta tehty lisenssipeli.lähde?
Tuotanto

Elokuva kuvattiin 20 päivässä, 22. toukokuuta ja 17. kesäkuuta 1986 välisenä aikana. Maaseutukuvaukset tehtiin Heinolassa, lomakartano Vidnäsin ympäristössä. Kohtaus, jossa Tuura on psykiatrilla, kuvattiin Speden Pasasen työhuoneessa MTV:ssä. Elokuva alkaa kohtauksella Helsingin Punavuoren Viiskulmassa.